Il-Ħadd, 7 ta' Jannar: l-Arċisqof Charles J. Scicluna jiċċelebra Quddiesa tal-Epifanija fil-Konkatidral ta' San Ġwann, il-Belt Valletta li matula tħabbru l-festi tal-Mulej għas-sena 2018. Ħuti għeżież, f'dawn il-ġranet deher fostna s-sebħ tal-Mulej u se jibqa' jidher sa ma jerġa' jiġi b'setgħa u glorja kbira. Tul is-sena kollha, flimkien mal-Knisja, aħna ngħixu l-misteru tas-salvazzjoni tagħna, li jilħaq il-qofol tiegħu fit-tlett ijiem imqaddsa tal-Għid, li fihom niċċelebraw il-passjoni, il-mewt u l-qawmien ta' Kristu mill-imwiet. Din is-sena l-ferħ tal-Għid il-Kbir li jixxerred ma' kullimkien fid-dinja, se ngħixuh mal-Knisja kollha fl-1 ta' April. Iżda kull nhar ta' Ħadd il-Knisja tistedinna biex ngħixu dan il-ferħ tal-Għid, għax kull nhar ta' Ħadd il-Knisja tiċċelebra il-misteru kbir tal-fidwa tagħna u tfakkarna li l-Mulej bil-mewt tiegħu qered il-mewt tagħna u bil-qawmien tiegħu mill-imwiet tana ħajja ġdida. Marbutin ma' din il-festa tas-salvazzjoni tagħna hemm il-jum qaddis tal-bidu tar-Randan Imqaddes li din is-sena se niċċelebrawh fil-14 ta' Frar; hemm it-tlugħ tal-Mulej fis-sema li se jiġi fit-13 ta' Mejju; hemm, fl-20 ta' Mejju, jum Għid il-Ħamsin li jagħlaq iż-żmien ta' l-Għid il-Kbir tal-Mulej. U hemm imbagħad l-ewwel Ħadd tal-Avvent fit-2 ta' Diċembru, meta mill-ġdid mal-Knisja nibdew ngħixu l-misteru tas-salvazzjoni tagħna. Il-Knisja tħabbar ukoll il-misteru tal-Għid meta, matul is-sena, tiċċelebra l-festi tal-Imqaddsa Verġni Marija, Omm Alla u Omm il-Knisja tal-Appostli u tal-Qaddisin, tal-Martri u tar-Ragħajja tal-Erwieħ u tal-Verġni, u kull meta tagħmel it-tifkira ta' ħutna l-mejtin, waqt li tagħti tifħir, ġieh, glorja u radd il-ħajr lill-Mulej Ġesù, li kien li hu, u li jibqa' għal dejjem, Sid iż-żminijiet u Sultan tal-Ħolqien kollu.
Tħabbira tal-Festi Pontifikali tal-Epifanija